Worcester F 80 Distinctiones

82 Hominis vita versatur inter duos

Hominis vita versatur inter[[1]](#footnote-1) duos status culpe et gracie, inter duas fortunas, et aduersam scilicet, et prosperam, inter duas uitas actiuam et contemplatiuam. In statu culpe eget penitencia, in statu gracie perseuerancia et constancia, in aduersis paciencia, in prosperis misericordia, in actiua iusticia, in contemplativa sapientia.[[2]](#footnote-2)

De primo debet peccator assumere penitentiam in signum doloris, sicut mulier que amisit maritum induit vestes lugu-

/fol. 240ra/

bres. Nam anima per peccaum amisit Christum et opus bonum, Gen. 37[:34]: Jacob *indutus est cilicio, lugens filium*. Psal. [103:1]: *Confessionem*, peccatorum, *et decorem*, virtutum, *induisti,* nos, O Deus.

¶ Secundo in statu gratie eget penitens constancia contra deferentem, contra impugnacionem hostis qui maxime insurgit, contra differentem ipsum secundum illud, Eccli. 2[:1]: *Fili accedens ad seruitutem sta in timore*, etc. Sicut boni milites sumunt arma contra hostes, Eph. vltimo [6:11]: *Induite armatura Dei, ut possitis*, etc. Et vere induenda sunt arma contra hostes in quibus est sollicitudo astucie, quia insidias diaboli multitudo turbe, quia caro et sanguis fortitudo potentie, quia aduersus principem potestates magnitudo nequicie, quia spiritualia in celo.

¶ Tercio paciencia contra intemperanciam aduersitatis. Sic peregrini assumunt sclauinas contra tempestatem, Prou. 31[:25]: *Fortitudo et decor indumentum eius*, etc. Vere decora fortitudo, non rebellando debellare, paciendo superare, nichil agendo vincere.

¶ Quarto misericordia tempore prosperitatis ad hillaritatem pauperum sicut arbores fructibus, Colo. 3[:12]: *Induite vos, sicut electi Dei, viscera misericordie*, etc. Matt. 5[:7]: *Beati misericordes*. Psal. [64:14]: *Induti sunt arietes ouium*, id est, superiores misericordia, *et valles abundabunt frumento*, id est, pauperes beneficiencia.

¶ Quinto actiui egent iusticia sicut serui induuntur honestioribus vestibus coram dominis suis, Psal. [131:9]: *Sacerdotes tui induantur iusticiam*. Ruth 3[:3]: *Lauare*, penitencie, *et vngere,* oculo gratie*, induere cultioribus*, id est, exercicio iusticie, *descende in aream*, vt vtaris pane eucharistie. Sed vere quod dolendum est aliqui sunt induti exterius. Sed non interius habeunt, enim, supertunicale sine tunica contra quos, Prou. 31[:21-22]: *Omnes domestici eius vestiti sunt duplicibus*, quia intra et extra quia *bissus* interius *purpura* exterius.

¶ Sexto contemplati induuntur sapiencia et signum amoris spiritualis, quia *nemienem diligit Deus, nisi eum qui cum sapiencia inhabitat*, Sap. 7[:28]. Item homo maculatur in cute fumo superbie sicut caminus igne, Eccli. 31[:27]: *In omnibus operibus*, et precellens, *esto,* in oculo albugine ignorancie, Job 18[:8]: *In maculis* *ambulat,* in vultu sanguine iracundie. Num. 35[:33]: *Polluatis terram habitationes, que insontium cruore maculatur.* In manu pice auaricie, Eccli. 31[:8]: *Beatus diues qui inuen*-

/fol. 240rb/

*tus est sine macula*. In ore luto gule cantant. Inde hii sunt in epistulis, etc. In carne lepra luxurie. Nam lepra maculat pellem propriam et infecit alienam, Eccli. 47[:22]: *Dedisti maculam in gloria tua.* In tota superficie rubigine accidie, sicut patet de ferro ocioso, Job 31[:7]: *Si manibus meis,* id est, operibus, *adhesit macula*, id est, accidie.

¶ Item homo per peccatum tripliciter deformatur, quia intellectus obumbratur terrenorum caligine, affectus volutorum agitatur inquietudine, effectus infirmatur flagellorum multitudine. De primo Zach. 13[:5]: *Non sum propheta*, id est, vir videns, sed *homo agricola*, id est, terrenis implicatus. De secundo homo vanitati similis factus est, Rom. 7[:23]: *Video aliam legem in membris meis*, etc. De tercio, Job 14[:1]: *Homo natus de mulier*, etc.[[3]](#footnote-3)

1. inter ] *add*. inter. [↑](#footnote-ref-1)
2. At this point F 128: Vide plus De homine infra…[capitulo 165, Homo 2]. [↑](#footnote-ref-2)
3. etc. ] Lambeth *om.* F 80. [↑](#footnote-ref-3)